HRVATSKI kazališni, televizijski i filmski glumac Martin Sagner, nezaboravan u ulozi Draša Katalenića Dudeka u televizijskoj seriji "Gruntovčani", preminuo je u 88. godini, javljaju u utorak mediji.

Martin Sagner rodio se 11. kolovoza 1932. u Novigradu Podravskom.

Kazališnu akademiju završio je 1955., a nakon toga zaposlio se u Narodnom kazalištu u Varaždinu.

Tijekom bogate glumačke karijere ostvario je niz zapaženih televizijskih i filmskih uloga, od kojih je jedna od najpopularnijih bila uloga Andrije Katalenića Dudeka u kultnoj seriji "Gruntovčani", koju je redatelj Krešo Golik sedamdesetih godina snimio po scenariju Mladena Kerestnera.

Ostvario je desetak televizijskih uloga, među kojima su one majstora Severa u "Inspektoru Vinku" (1984.), portira Šule u "Punom parom" (1978.), a glumio je i u seriji "Kuda idu divlje svinje" te u "Nepokorenom gradu", "Prizorima iz obiteljskog života", "Fiškal", "Sumorna jesen" i "Dnevnik Očenašeka"

Brojne uloge

Tekst se nastavlja ispod oglasa

U ulozi Dudeka prvi put se pojavio u TV filmu "Kolinje" i miniseriji "Mejaši" iz 1970., a nakon slavnih "Gruntovčana", ponovio ju je i u "Hokejašima" (1986.) i "Neuništivima" (1990.).

Zapažene uloge ostvario je u filmovima "Duga mračna noć" (2004.), "Priča iz Hrvatske" (1991.), "Tamburaši" (1982.), "Diskrecija zajamčena" (1972.), "Događaj" (1969.), "Jugoslavensko radno vrijeme" (1969.), "Slučajni život" (1969.), "Guske koje nisu spasile Rim" (1969.), "Gravitacija ili fantastična mladost činovnika Borisa Horvata" (1968.), "Tri sata za ljubav" (1968.), "Breza" (1967.), "Protest" (1967.), "Sonata facile" (1965.), "Labirint smrti" (1965.), "Tonkina jedina ljubav" (1965.), "Nikoletina Bursać" (1964.) i "Abeceda straha" (1961.).

Početkom 90-ih godina, Martin Sagner je kao HDZ-ov zastupnik bio u dva saziva Sabora (od 1990. do 1992. te od 1992. do 1995.).